VDSS Sklep Psp 69/2025
Sodna praksa Višjega delovnega in socialnega sodišča, 2025-04-23

Edo Škrabec (preds.), mag. Lilijana Strban (poroč.), mag. Biserka Kogej Dmitrovič

nagrada in stroški za izvedensko delo - dopolnitev izvedenskega mnenja - študij spisa - pripombe strank na izvedensko mnenje

Nagrada za študij spisa je bila že zajeta v nagradi za osnovno izdelano mnenje, pri tem pa ne gre za časovno oddaljenost med izdajo osnovnega in dopolnilnega mnenja, da bi bilo potrebno ponovno študiranje spisa kot samostojno opravilo. Seznanitev s pripombami ne dosega pravnega standarda študija spisa, gre za akt v sklopu opravila podaje dopolnilnega mnenja, pripomb pa ni mogoče šteti kot dodatne dokumentacije.

Pritožbi se ugodi in se izpodbijani sklep sodišča prve stopnje v I. točki izreka spremeni tako, da se znesek 208,08 EUR zniža na znesek 156,06 EUR, znesek 45,78 EUR na znesek 34,33 EUR in znesek 253,86 EUR na znesek 190,39 EUR.

1. Sodišče prve stopnje je z izpodbijanim sklepom izvedenskemu organu Komisiji za fakultetna izvedenska mnenja pri A. fakulteti Univerze v B., naslov C., za dopolnilno izvedensko mnenje z dne 25. 11. 2024 priznalo izvedenino v znesku 208,08 EUR in 22 % DDV v znesku 45,78 EUR, vse skupaj 253,86 EUR, ki jih mora toženec nakazati na TRR izvedenskega organa, v roku 15 dni od prejema elektronskega računa upravičenca. Hkrati je odločilo, da pritožba zoper sklep ne zadrži njegove izvršitve.

2. Zoper sklep se pritožuje toženec iz vseh pritožbenih razlogov ter predlaga, da sodišče priznani znesek izvedenine iz I. točke izreka ustrezno zniža. Toženec ne soglaša z odločitvijo v I. točki izreka, saj meni, da je (s priznano višino) sodišče zmotno uporabilo materialno pravo oziroma zmotno ugotovilo dejansko stanje v zvezi z navedenim, zato izpodbija sklep v I. točki izreka glede višine in nagrade. Meni, da ni podlage za priznanje nagrade za študij spisa, saj je bila navedena nagrada že zajeta v nagradi za osnovno izdelano mnenje, pri čemer ne gre za takšno časovno oddaljenost med izdajo osnovnega in dopolnilnega mnenja, da bi bil ponoven študij spisa potreben. Seznanitev s pripombami je zajeta pri podaji dopolnilnega mnenja, kar je bilo s strani sodišča ustrezno ovrednoteno s 153,00 EUR. Pripombe strank niso dodatna dokumentacija, za postavko nagrade za študij spisa pa ni podlage glede na zgoraj navedeno. Nagrada in stroški za dopolnilno mnenje bi lahko znašali največ 156,06 EUR znesek brez DDV, upoštevajoč DDV v višini 34,33 EUR, vse skupaj torej 190,39 EUR.

4. Pritožbeno sodišče je preizkusilo izpodbijani sklep sodišča prve stopnje v mejah pritožbenih razlogov, pri tem pa v skladu s 366. členom Zakona o pravdnem postopku (Ur. l. RS, št. 26/99 s spremembami, v nadaljevanju ZPP) po uradni dolžnosti pazilo na bistvene kršitve določb iz drugega odstavka 339. člena ZPP in na pravilno uporabo materialnega prava. Pri preizkusu pritožbeno sodišče ugotavlja, da je sodišče prve stopnje zmotno uporabilo materialno pravo.

5. Potrebno je ugoditi pritožbenemu očitku toženca o neutemeljeni priznani nagradi za študij spisa v višini 102,00 EUR, saj ne iz izvedenskega mnenja ne iz sklepa sodišča ni razvidno, da je bila sodni izvedenki posredovana nova dokumentacija, ki bi zahtevala študij in posledično priznanje nagrade za študij nove dokumentacije, kar je bilo v praksi pritožbenega sodišča že večkrat izpostavljeno. Kadar izvedencu zbiranje dodatne dokumentacije ni bilo naloženo s strani sodišča in je obseg izvedovanja z opredelitvijo nalog in vprašanj zamejen s strani sodišča, bi moral izvedenec o morebitni potrebi po dodatni dokumentaciji obvestiti sodišče. Nagrada za študij spisa je bila že zajeta v nagradi za osnovno izdelano mnenje, pri tem pa ne gre za časovno oddaljenost med izdajo osnovnega in dopolnilnega mnenja, kot pravilno izpostavlja toženec, da bi bilo potrebno ponovno študiranje spisa kot samostojno opravilo. Seznanitev s pripombami ne dosega pravnega standarda študija spisa, gre za akt v sklopu opravila podaje dopolnilnega mnenja, pripomb pa ni mogoče šteti kot dodatne dokumentacije.

6. Ker je bila pritožba utemeljena, je bilo potrebno priznani znesek za nagrado in stroške v skupnem znesku 253,86 EUR znižati na znesek 190,39 EUR in znesek 208,08 EUR znižati na znesek 156,06 EUR ter znesek za DDV v višini 45,78 EUR znižati na znesek 34,33 EUR.

Zakon o pravdnem postopku (1999) - ZPP  - člen 339, 339/2, 366

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.